Miikka Salomäki vahvistaa Suomen maajoukkuetta. Liigatähdistä rannalle jäivät muun muassa Michael Keränen ja Teuvo Teräväinen.

Erkka Westerlund on julkistanut Suomen jääkiekkomaajoukkueen viikon päästä Minskissä alkaviin MM-kisoihin. Leijonien hyökkäyksessä nähdään todellinen yllätysnimi, kun AHL-seura Milwaukee Admiralsin hyökkääjä Miikka Salomäki saapuu joukkueeseen Pohjois-Amerikasta.

Ruotsin EHT-turnauksen miehistöstä ilman MM-paikkaa jäivät päättyneen liigakauden tähdet Michael Keränen, Teuvo Teräväinen, Eetu Pöysti ja Ville Pokka sekä Lausanne-sentteri Juha-Pekka Hytönen.

Suomen takalinjoille odotettiin luottopuolustaja Lasse Kukkosta, mutta Kärppien kapteeni jättää MM-kisat väliin. Myöskään AHL:n pudotuspeleistä maajoukkueen käyttöön vapautunut Ilari Melart ei matkaa Minskiin.

Suomen joukkue rakentuu yhdeksästä KHL-pelaajasta, kolmesta Pohjois-Amerikan vahvistuksesta, kahdesta SHL-pelaajasta ja 11 SM-liigapelaajasta. MM-ryhmässä on peräti 14 ensikertalaista.

Suomen MM-turnaus alkaa ensi viikon lauantaina iltapäiväottelulla Latviaa vastaan. Suomi pelaa kisojen B-lohkossa yhdessä Kazakstanin, Latvian, Saksan, Sveitsin, Yhdysvaltojen, Valko-Venäjän ja Venäjän kanssa.

Maalivahdit

Mikko Koskinen, Sibir Novosibirsk (KHL)

Pekka Rinne, Nashville Predators (NHL)

Juuse Saros, HPK

Puolustajat

Juuso Hietanen, Torpedo Nizhni Novgorod (KHL)

Jere Karalahti, Jokerit

Tommi Kivistö, Ilves

Oskari Korpikari, Pelicans

Ville Lajunen, Färjestad (SHL)

Jyri Marttinen, Ässät

Tuukka Mäntylä, Metallurg Novokuznetsk (KHL)

Atte Ohtamaa, Kärpät

Hyökkääjät

Juhamatti Aaltonen, Kärpät

Tommi Huhtala, Blues

Jarkko Immonen, Torpedo Nizhni Novgorod (KHL)

Olli Jokinen, Winnipeg Jets (NHL)

Pekka Jormakka, Tappara

Leo Komarov, Dinamo Moskova (KHL)

Petri Kontiola, Traktor Tsheljabinsk (KHL)

Jori Lehterä, Sibir Novosibirsk (KHL)

Iiro Pakarinen, HIFK

Jere Sallinen, Örebro (SHL)

Tomi Sallinen, Blues

Miikka Salomäki, Milwaukee Admirals (AHL)

Veli-Matti Savinainen, Jugra Hanti-Mansijsk (KHL)

Petteri Wirtanen, Donbass Donetsk (KHL)